Kamal Qureshi (SF), 2009-04-17:
Anledningen til den her forespørgsel om antisemitisme er jo en europæisk historie med holocaust, hvor utallige millioner jøder blev udsat for folkedrab, og man skulle jo tro, at holocaust havde lært os, hvad had og racisme kan føre til, og derfor på en eller anden måde havde immuniseret Europa mod enhver form for intolerance og racisme og antisemitisme.
Det er desværre ikke tilfældet, da vi både ser racisme, antisemitisme og andre aspekter af had udfolde sig i fuldt flor i Europa, både i vest og øst.
Lad mig slå fast, at vi fra SF's side mener, at danske jøder er danske.
Det er helt afgørende, at man ikke importerer udenrigskonflikter til Danmark.
De danske jøder er selvfølgelig som alle andre en broget gruppe med deres individuelle politiske holdninger.
Det er helt afgørende, at vi alle sammen arbejder og samarbejder.
Jeg har personligt haft et godt samarbejde med Det Mosaiske Troessamfund og også med overrabbiner Bent Lexner.
Det er også afgørende at sige - og det er de danske jøder meget, meget bevidste om - at den tendens, den generalisering, som fører til antisemitisme, og som historisk har ført til holocaust, er den samme generalisering, som fører til had mod andre grupper, heriblandt også mod muslimer i Danmark.
De danske jøder er fremragende til at se, når det sker, og til at få øje på ekstremismen.
Det er glædeligt, at der er tiltag til at bygge bro imellem de forskellige trossamfund i Danmark, men det er ikke nok.
Der skal også en klar og tydelig holdningsbearbejdelse til i det danske samfund for at forebygge antisemitisme, som vi ser i mange forskellige former.
Lad mig afslutningsvis nævne bare ét konkret eksempel, hvor vi ser antisemitismen tydeligt.
Jeg har en karikatur her fra Ekstra Bladet den 16. marts, som der også er indgivet en klage over fra en herboende dansk jøde, og hvor man ser en karikatur af en jødisk person og en overskrift, der hedder: Krumnæse besøger Birger Christensen.
Så ser man en karikatur, som fuldt ud kunne være fra 1930'ernes Europa, og som skal forestille at være en jøde - en ortodoks jøde, oven i købet - der siger: Jeg vil gerne se på en lille ting til fruen.
Det skal være billigt og meget gerne af skind.
Sådan nogle typer af karikaturer er med til at fastholde et generaliserende billede af det jødiske samfund, som er skadeligt, og som man skal tage afstand fra.
Og jeg synes, at det er beklageligt, når Ekstra Bladets respons på den pågældende klage, som er blevet rejst i forlængelse af den karikatur, har en overskrift, der hedder: Protest afvist.
Det står i Ekstra Bladet fra den 29. marts.
Der står videre: »I pixi-format bød denne uge på en dansk debat om ytringsfrihedens grænser.
Vores bagsidetegner Morten Ingemann havde lavet en stribe med overskriften 'Krumnase besøger Birger Christensen'.
Tegneserien gjorde fordomsfuldt grin med en krumnæset jødes sparsommelighed.
Det medførte en længere reprimande fra en talsmand for Mosaisk Troessamfund, som havde den øretæveindbydende frækhed at sammenligne Ekstra Bladet med nazistisk jødehetz.
Infamt, umorsomt, ømskindet og tåbeligt.
Jeg afviste selvsagt protesten i avisen.«
Det er fra Ekstra Bladets afvisning af protesten.
Jeg synes, at det er helt, helt afgørende, at vi får øje på antisemitismen og reagerer på den, hver gang vi ser den.